钦定古今图书集成/明伦汇编/官常典/第120卷 > 孔戢
## 钦定古今图书集成/明伦汇编/官常典/第120卷 > 孔戢

按《唐书孔巢父传》：“巢父从子戢，字方举。初，父死难，诏
与一子官，补修武尉，不受，以让其兄戡，擢明经书判
高等，为校书郎、阳翟尉，累迁殿中侍御史，分司东都。
昭义判官徐玫，故尝助卢从史为跋扈者，从史败，孟
元阳代，欲复用之。戢移书昭义前系玫，乃上列其状。
帝怒，流玫播州，转侍御史、库部员外郎。”始，朱泚以彭
偃为中书舍人，偃子充符得不死，辟鄜坊府。或荐其
能，召还京师。戢谓京兆尹裴武曰：“泚所下诏令，皆偃
为之，悖逆子不鸟窜兽伏，乃干誉求进乎？子盍效季
孙行父逐莒仆以勉事君者？”武即逐出充符。拜京兆
尹，再迁为湖南观察使。召授右散骑常侍、京兆尹。岁
旱，文宗忧甚，戢躬祠曲江池，一夕大澍。帝悦，诏兼御
史大夫。卒，赠工部尚书。子温业。